Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 16-5-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΚΣΤ΄ συνεδριάσεώς του, της Πέμπτης 16 Μαΐου 2019, σε ό,τι αφορά: α) την εκλογή του Ζ΄ Αντιπροέδρου της Βουλής και β) την ψήφιση στο σύνολο του σχεδίου νόμου: «Κύρωση της σύμβασης δωρεάς μεταξύ του Ελληνικού Δημοσίου, του Γενικού Νοσοκομείου Παίδων Πεντέλης και των συνεκτελεστών της διαθήκης της Ελισάβετ Παπαγιαννοπούλου και άλλες διατάξεις».]] Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Κατ' αρχάς επιτρέψτε μου να σας ανακοινώσω τις επίκαιρες ερωτήσεις που δεν θα συζητηθούν. Η πρώτη με αριθμό 520/14-5-2019 επίκαιρη ερώτηση πρώτου κύκλου (A΄) του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Οικονομίας και Ανάπτυξης, με θέμα: «Προστασία πολιτών - δανειοληπτών από την καταχρηστική λειτουργία δικηγορικών γραφείων ως εισπρακτικών εταιρειών», δεν θα συζητηθεί εξαιτίας κωλύματος του κυρίου Υπουργού Οικονομίας και Ανάπτυξης, λόγω ανειλημμένων υποχρεώσεων. Ομοίως, η πρώτη με αριθμό 521/14-5-2019 επίκαιρη ερώτηση δεύτερου κύκλου (A΄) του Βουλευτή Χανίων του Συνασπισμού Ριζοσπαστικής Αριστεράς κ. Αντωνίου Μπαλωμενάκη προς τον Υπουργό Οικονομίας και Ανάπτυξης, με θέμα: «Ανάγκη νομοθετικής ρύθμισης των συμβάσεων δικαιόχρησης (franchising)», δεν θα συζητηθεί εξαιτίας κωλύματος του Υπουργού Οικονομίας και Ανάπτυξης κ. Πιτσιόρλα, λόγω κυβερνητικής αποστολής στη Θεσσαλονίκη. Η δεύτερη με αριθμό 516/14-5-2019 επίκαιρη ερώτηση δεύτερου κύκλου (A΄) του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Περιβάλλοντος και Ενέργειας, με θέμα: «Εκπόνηση συγκεκριμένου σχεδίου και χρονοδιαγράμματος για την αντιμετώπιση των προβλημάτων της περιοχής της ανατολικής Αττικής που επλήγη από τη φωτιά της 23ης και 24ης Ιουλίου», δεν θα συζητηθεί εξαιτίας κωλύματος του Υπουργού Περιβάλλοντος και Ενέργειας κ. Σταθάκη, λόγω φόρτου εργασίας. Η πρώτη με αριθμό 498/2-5-2019 επίκαιρη ερώτηση πρώτου κύκλου (B΄) του Βουλευτή Αχαΐας της Δημοκρατικής Συμπαράταξης κ. Θεόδωρου Παπαθεοδώρου προς τον Υπουργό Παιδείας, Έρευνας και Θρησκευμάτων, με θέμα: «Νέες εκκρεμότητες και αναπάντητα ερωτήματα για το Ελληνικό Σχολείο του Μονάχου», δεν θα συζητηθεί εξαιτίας κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου, λόγω φόρτου εργασίας. Τέλος, η πρώτη με αριθμό 501/3-5-2019 επίκαιρη ερώτηση δεύτερου κύκλου (B΄) του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης κ. Δημητρίου Κρεμαστινού προς τον Υπουργό Οικονομιας και Ανάπτυξης, με θέμα: «Ταλαιπωρία λόγω έργων στο Αεροδρόμιο “ΔΙΑΓΟΡΑΣ” της Ρόδου», δεν θα συζητηθεί λόγω αναρμοδιότητας του Υπουργείου Οικονομίας και Ανάπτυξης. Αρμόδιο Υπουργείο είναι το Υπουργείο Μεταφορών και Υποδομών. Σε μια αντίστοιχη ερώτηση το Υπουργείο Μεταφορών και Υποδομών είχε αναφέρει ότι είναι αρμόδιο το Υπουργείο Οικονομικών. Ίσως πρέπει εδώ να διευκρινίσουμε ποιο Υπουργείο, τελικά, έχει την αρμοδιότητα. Προχωρούμε στη μοναδική επίκαιρη ερώτηση που θα συζητηθεί. Είναι η δεύτερη με αριθμό 515/14-5-2019 επίκαιρη ερώτηση πρώτου κύκλου (Α΄) του Βουλευτή Αττικής της Νέας Δημοκρατίας κ. Αθανασίου Μπούρα προς τον Υπουργό Περιβάλλοντος και Ενέργειας, με θέμα: «Κτηματογράφηση Δημοτικής Ενότητας Μεγάρων». Στην ερώτηση θα απαντήσει ο Υφυπουργός Περιβάλλοντος και Ενέργειας κ. Δημαράς. Παρακαλώ, κύριε Μπούρα, έχετε τον λόγο.
Ευχαριστώ, κύριε Πρόεδρε, και επειδή είναι και η μοναδική, δεν θα λειτουργήσει και η κλεψύδρα του χρόνου. Άλλωστε είναι και μία ερώτηση η οποία δεν έχει καθόλου αντιπολιτευτικό χαρακτήρα. Έχει χαρακτήρα εποικοδομητικό, ο οποίος είναι μόνο για να βοηθήσει την ολοκλήρωση της κτηματογράφησης και να διευκολύνει τελικά τους Έλληνες πολίτες, όπου αν αυτοί έχουν σε εκκρεμότητα αυτό το θέμα. Πρέπει εξ υπαρχής να δηλώσω ότι από την πρώτη στιγμή που ο Υπουργός ανέλαβε αυτά τα καθήκοντα και με αφορμή μάλιστα εμένα, που μετά τον χωρισμό των περιφερειών είμαι πλέον Βουλευτής δυτικής Αττικής και θα είμαι και υποψήφιος πάλι, πράγματι είχα πάρα πολύ καλή συνεργασία με τον παριστάμενο Υπουργό, τον κ. Δημαρά, ο οποίος και λόγω ειδικότητος - επειδή είναι και μηχανικός - καταλάβαινε τα πάντα. Διαρκώς τον ενοχλούσα για την πορεία της κτηματογράφησης ενός σημαντικότατου δήμου, όπως είναι ο Δήμος Μεγαρέων. Ειρήσθω εν παρόδω, όπως έλεγαν οι παλιοί νομικοί, κύριε Υπουργέ και κύριε Πρόεδρε, ο συγκεκριμένος δήμος είναι ένας από τους μεγαλύτερους - αν όχι ο μεγαλύτερος - σε έκταση δήμος της χώρας. Εννοώ σε γεωγραφική έκταση, αλλά τώρα είναι πολύ μεγάλος δήμος και πληθυσμιακά. Πρέπει να σας πω - και το θυμάται ο Υπουργός - ότι από την πρώτη στιγμή, που δεν ήταν καλός ο χρόνος έναρξης της κτηματογράφησης, στις 12 Δεκεμβρίου, δηλαδή παραμονές των εορτών των Χριστουγέννων και της Πρωτοχρονιάς, που οι Μεγαρείς που κατά κύριο λόγο ασχολούνται με τον πρωτογενή τομέα - γιατί έχουν σημαντικό γεωργικό, κτηνοτροφικό, πτηνοτροφικό, αλιευτικό και γενικότερα πρωτογενή τομέα - βρισκόντουσαν σε μια κατάσταση προετοιμασίας, προκειμένου να αντεπεξέλθουν στις ανάγκες της αγοράς των εορτών. Διότι και αυτοί περιμένουν από εκείνη την εποχή να βγάλουν τη χρονιά, κύριε Υπουργέ. Στη συνέχεια, πράγματι, ο Υπουργός εδέχετο διαρκώς όλο το διάστημα ότι θα εξαντλήσουμε το τρίμηνο που προέβλεπε ο νόμος, ότι θα δοθούν - και πράγματι εδόθησαν σε δύο φάσεις - οι παρατάσεις. Τώρα πράγματι, βρισκόμαστε στη λήξη και της τελευταίας παράτασης, δηλαδή περίπου δεκαπέντε μέρες πριν. Λήγει στις 12 Ιουνίου. Εγώ, κύριε Υπουργέ, όπως σας είπα εξάλλου - και πιστεύω ότι εδώ βρίσκουμε σήμερα ακόμη μια ευκαιρία - επισκεπτόμουν τα γραφεία κτηματογράφησης των Μεγάρων πολύ τακτικά. Τα επισκέφτηκα και πρόσφατα. Η διαπίστωσή μου ήταν, καθώς και η ενημέρωσή μου από τους αρμόδιους, ότι η κτηματογράφηση μέχρι αυτή τη στιγμή φτάνει περίπου στο 12%. Και αυτό δεν αναφέρεται, μάλιστα, στους κατά κύριο λόγο Μεγαρείς. Αναφέρεται σε περιοχές όπως είναι η Κινέτα, το Αλεποχώρι και άλλοι οικισμοί, οι οποίοι κατοικούνται από εκλεκτούς κατοίκους, αλλά οικιστές, οι οποίοι είχαν μόνο ένα δικαίωμα. Δεν είχαν, δηλαδή, τα πολλά δικαιώματα των ντόπιων Μεγαρέων, οι οποίοι έχουν μια πλειάδα δικαιωμάτων, από αγροτεμάχια παραδείγματος χάριν, λόγω πολλών διαθηκών, κληροτεμαχίων κ.λπ.. Όπως καταλαβαίνετε, το Κτηματολόγιο είναι και η αφορμή για την τακτοποίηση όλων αυτών σε όλη την Ελλάδα. Οπότε, κύριε Υπουργέ, πράγματι, για τους ντόπιους Μεγαρείς δεν είναι μετρήσιμο το ποσοστό των κτηματογραφήσεων και των αιτήσεων. Έχουν πολλά δικαιώματα. Ειλικρινά, εγώ σας ενοχλούσα. Είδα την τροπολογία, η οποία πέρασε πράγματι. Οι τροπολογίες πάντα είναι προνόμιο της κυβερνητικής πλειοψηφίας. Είναι, όμως, και δικαίωμα της Αντιπολίτευσης να τις προκαλεί. Πρέπει, όμως, και εγώ να πω για τον εαυτό μου ότι ήμουν αυτός, ο οποίος συζητούσα με εσάς όλο αυτό το διάστημα. Μάλιστα, δόθηκε μία λύση χθες με μία τροπολογία, έτσι ώστε να έχετε τη δυνατότητα της εξάμηνης παράτασης, όταν δεν ολοκληρώνεται στις ολικές προθεσμίες η διαδικασία. Πράγματι, δίδεται αυτή η δυνατότητα. Φαντάζομαι και πιστεύω ότι αυτό το δικαίωμα για τα Μέγαρα θα το δώσετε στο σύνολο, δηλαδή το εξάμηνο. Μέχρι έξι μήνες λέει η τροπολογία. Πρέπει όμως να πω - όπως εξάλλου το έχουμε συζητήσει, κύριε Υπουργέ - ότι χρειάζονται και άλλες. Θα έπρεπε να δίνεται η δυνατότητα σε εσάς, να σας εμπιστευτεί η Βουλή και να μπορείτε με υπουργική απόφαση - αλίμονο - να απλοποιείτε τις διαδικασίες. Διότι αυτή τη στιγμή υπάρχουν πολλά κωλύματα, πολλά εμπόδια. Και, κύριε Υπουργέ, δεν ξέρω αν θα επαρκέσει και το νέο εξάμηνο. Είμαι βέβαιος ότι δεν θα επαρκέσει. Εύχομαι να μην επαληθευτώ. Και την προηγούμενη φορά, όμως, επαληθεύτηκα. Πιστεύω ότι χρειάζεται συμπλήρωση, έτσι ώστε να απλοποιηθεί η διαδικασία. Και εσείς το ξέρετε αυτό. Και εγώ είμαι πρόθυμος να σας εισηγηθώ μέτρα απλοποίησης της διαδικασίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, σας ευχαριστώ για την μεγάλη ανοχή σας, αλλά λέμε χρήσιμα πράγματα πιστεύω. Κι ένα τελευταίο, κύριε Υπουργέ. Οι Μεγαρίτες έχουν πολλά δικαιώματα. Όπως γνωρίζετε, μόνο στα αγροτεμάχια, αν έχει δέκα, δεκαπέντε, είκοσι αγροτεμάχια κάποιος, - όταν λέμε αγροτεμάχια μιλάμε κλήρους μικρούς, διότι προέρχονται από πολυδιασπάσεις - πληρώνει 35 ευρώ για τα δύο πρώτα. Αλλά αυτό ισχύει μόνο για τα αγροτεμάχια. Για όλα τα άλλα δικαιώματα που είναι πολλά, ένα δωμάτιο, μία παράγκα, για όλα τα άλλα που δεν είναι αγροτεμάχια, πληρώνει το καθένα 35 ευρώ. Στη δύσκολη οικονομική κατάσταση που βρίσκεται ο κόσμος, αντιμετωπίζει προβλήματα. Εγώ θα έλεγα τουλάχιστον να ισχύει αυτό που δίνει για τα αγροτεμάχια, τη δυνατότητα κάποιος που έχει δέκα τέτοια μικρά δικαιώματα να μην πληρώνει και τα δέκα από 35 ευρώ, είναι μεγάλο το ποσόν. Ένα πρώτο είναι αυτό, να μειώσετε όπως είναι για τα αγροτεμάχια και για τα υπόλοιπα. Και δεύτερον, κύριε Υπουργέ, με βάση το γεγονός ότι πολλοί δεν έχουν τη δυνατότητα να πληρώσουν εφάπαξ για να ασκήσουν το δικαίωμα κτηματογράφησης, να μπορούν να τακτοποιούνται με έναν αριθμό δόσεων. Βέβαια αυτά δεν είναι για σήμερα, δεν προβλέπονται σήμερα. Εγώ, όμως, πιστεύω ότι με τη θέληση που έχετε και με την πίεση που εγώ θα σας ασκώ, θα προχωρήσουμε έτσι ώστε να διευκολύνουμε την ολοκλήρωση της κτηματογράφησης, να εξαντλήσουμε τα περιθώρια και όλο αυτό το επόμενο εξάμηνο να πάμε καλά, έτσι ώστε να προσπαθήσουμε να ολοκληρωθεί αυτή η κτηματογράφηση. Σας ευχαριστώ, κύριε Πρόεδρε, για τη μεγάλη ανοχή σας.
Κι εγώ ευχαριστώ. Κύριε Υπουργέ, έχετε τον λόγο.
Ευχαριστώ, κύριε Πρόεδρε, και ευχαριστώ και τον συνάδελφο τον κ. Μπούρα, όχι μόνο γιατί κάνει το καθήκον του, τον κοινοβουλευτικό έλεγχο, μεταφέροντας τα προβλήματα της περιοχής του και τα προβλήματα των κατοίκων της περιοχής, των ιδιοκτητών, αλλά λίγο - πολύ δίνει ερεθίσματα να λύνουμε προβλήματα που αφορούν όλη την πατρίδα μας. Λοιπόν, είναι ευκαιρία σήμερα, κύριε Μπούρα, με την ερώτησή σας, να ενημερώσουμε και τον ελληνικό λαό πού βρισκόμαστε, γιατί η υπόθεση του Κτηματολογίου είναι μια πολύ σοβαρή υπόθεση, που συνδυάζεται με το σχέδιο παραγωγικής ανασυγκρότησης της χώρας μας. Συνδυάζεται με την οικονομία. Συνδυάζεται με τις ευκολίες του πολίτη να κάνει τη δουλειά του, με την καταπολέμηση της γραφειοκρατίας. Συνδυάζεται με τα πάντα σε σχέση με την προστασία του περιβάλλοντος, να καταγράψουμε ποια είναι η δημόσια γη, ποια είναι η γη των ιδιωτών. Είναι και μια ευκαιρία πλέον, ιδιαίτερα για τις αγροτικές περιοχές, οι άνθρωποι που μέχρι τώρα αδιαφόρησαν να τακτοποιήσουν τους τίτλους ιδιοκτησίας, να τους τακτοποιήσουν και να καταγραφούν στο Κτηματολόγιο. Πρέπει να επισημάνουμε ότι εάν οι περιουσίες δεν καταγραφούν στο Κτηματολόγιο, θα χαθούν. Και μέσα στον συγκεκριμένο χρόνο που δίνουμε στους πολίτες και που κατανοούμε το ζήτημα πρέπει να δώσουμε τις αναγκαίες παρατάσεις, όχι εκείνες που δεν είναι αναγκαίες και θα σας εξηγήσω γιατί δεν είναι τόσο πολύ εύκολες οι μεγάλες παρατάσεις. Λέω στον ελληνικό λαό σήμερα ότι πρέπει να κινηθεί, να συμπληρώσει τα δικαιολογητικά που χρειάζεται και να δηλώσει τις περιουσίες. Γιατί οι περιουσίες που δεν θα δηλωθούν στον συγκεκριμένο χρόνο, μετά για να δηλωθούν μέσα στην επταετία που δίνει το δικαίωμα ο νόμος, θα πρέπει να καταγράψουν, να βάλουν δικηγόρος και τοπογράφους μηχανικούς και θα έχουν πολλά έξοδα. Επομένως πρέπει να πάνε να δηλώσουν μέσα στις προθεσμίες, και εμείς επιθυμούμε όλοι οι Έλληνες να δηλώσουν τις ιδιοκτησίες τους. Δεν θέλουμε να περιέλθουν ιδιοκτησίες στο ελληνικό δημόσιο. Τι να τις κάνει το ελληνικό δημόσιο; Εμείς θέλουμε, ειδικά για τις αγροτικές περιοχές, να καλλιεργείται η γη και να αυξηθεί η αγροτική παραγωγή της χώρας. Πού ήμασταν το 2015, κύριε συνάδελφε; Σε λειτουργία 25,3% σε ποσοστό «δικαιωμάτων», όχι σε έκταση της χώρας. Σε έκταση της χώρας ήταν κάτω από το 7%. Δηλαδή, από το 1995 που ψηφίστηκε ο νόμος μέχρι το 2015 μόνο το 25,3% ήταν σε λειτουργία. Ήταν, βεβαίως, και σε εξέλιξη το 22,3%. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα κι εγώ λίγη ανοχή, κύριε Πρόεδρε. Σήμερα, αυτή την περίοδο και με μνημονιακή υποχρέωση - πρέπει να το πούμε αυτό, γιατί πολλές φορές οι μνημονιακές υποχρεώσεις είναι σε θετική κατεύθυνση και αυτά τα πράγματα που πρέπει να τα είχαμε κάνει μόνοι μας, τώρα είμαστε υποχρεωμένοι να τα κάνουμε με δεσμεύσεις απέναντι στους θεσμούς - κτηματογραφείται σχεδόν όλη η χώρα. Το 60,3% είναι σε εξέλιξη. Αυτό είναι μία θετική εξέλιξη. Ξέρουμε, όμως, τις δυσκολίες που έχουμε για να πραγματοποιηθεί αυτή η κτηματογράφηση και ειδικά στις αγροτικές περιοχές, γιατί, όταν είπαμε μέχρι το 2015 η κτηματογράφηση έφτασε το 25%, αυτό έγινε κυρίως στις αστικές περιοχές, που οι άνθρωποι έχουν τίτλους καταγεγραμμένους, έχουν μεταγράψει τα συμβόλαια στα υποθηκοφυλακεία. Οι αγρότες, όμως, μεταβίβαζαν διά του λόγου τα κτήματά τους από τον παππού στον γιο και στα εγγόνια. Επομένως εκεί δεν υπάρχουν τίτλοι. Έχουν μεγάλες δυσκολίες και το καταλαβαίνουμε αυτό. Και αυτό που δεν έγινε στα είκοσι δύο χρόνια από το 1997, πράγματι δεν μπορούσε να γίνει σε έξι μήνες στα περιθώρια που έδινε ο νόμος συνολικά, δηλαδή τρεις μήνες και τρεις μήνες δυνατότητα παράτασης. Αυτό, λοιπόν, μας οδήγησε εκεί, κατανοούντες τη δυσκολία του ελληνικού λαού, συμπάσχοντας με αυτό, ξέροντας ότι σήμερα σε αυτή την ένταση δεν βρίσκει τοπογράφο, γιατί όλοι έχουν δουλειά, δεν βρίσκει δικηγόρο, οι υπηρεσίες από τις οποίες ζητά ένα πιστοποιητικό καθυστερούν. Για παράδειγμα, για ένα πιστοποιητικό περί μη δημοσιεύσεως διαθήκης των γονιών τα πρωτοδικεία δηλώνουν τώρα ημερομηνίες για να το παραδώσουν σε αιτήσεις που έχουν γίνει 20-25 Ιουλίου. Έχω παραδείγματα τέτοια. Κατανοούμε, λοιπόν, τα προβλήματα. Είμαστε με τον ελληνικό λαό. Όμως, από την άλλη πρέπει να είμαστε και με το καθήκον μας να τελειώσει το Κτηματολόγιο. Δεν μπορεί να είμαστε τόσο πολύ ανεκτικοί που ο πολίτης να σκέφτεται «εντάξει, χαλαρά, τι θα γίνει, κάποτε θα πάω». Όχι. Όπως είδατε, σήμερα έχουμε προχωρήσει, όπως και στη δική σας την περιοχή. Την προηγούμενη εβδομάδα επισκέφτηκα και εγώ το Κτηματογραφικό Γραφείο της Ναυπάκτου, που έχει ένα καλό ποσοστό, εκεί είναι 19%, πιο πολύ από την περιοχή των Μεγάρων. Όμως, ξέρουμε ότι ο μέσος όρος στη χώρα είναι στο 15% αυτή τη στιγμή. Τελειώνοντας, περίπου το εξάμηνο του νόμου του 1995 είμαστε περίπου στο 15% μέσο όρο. Κατανοούμε, λοιπόν, το πρόβλημα και δεν υπήρχε περίπτωση να μην ασχοληθούμε με το ζήτημα και να μην αλλάξουμε τον νόμο, γιατί από την ισχύουσα νομοθεσία δεν μπορούσε ο Υπουργός να δώσει παράταση. Αυτό έγινε με την ευκαιρία πρότασης τροπολογίας που κατέθεσαν συνάδελφοι με πρωτοβουλία του κ. Καματερού, ο κ. Ακριώτης, ο κ. Βαρδάκης, ο κ. Γκιόλας, ο κ. Εμμανουηλίδης, η κυρία Θελερίτη, ο κ. Θραψανιώτης, ο κ. Μιχελής, ο κ. Συρμαλένιος - δεν τους αναφέρω όλους - ο κ. Τσίρκας, ο κ. Τσιρώνης, ο κ. Τσόγκας και ο κ. Ψυχογιός. Κατέθεσαν, λοιπόν, μία τροπολογία που δίνει τη δυνατότητα στον Υπουργό να δώσει παράταση μέχρι έξι μήνες. Και επειδή γράφτηκαν, κύριε Πρόεδρε, στις εφημερίδες «ανάσα, έξι μήνες, κ.λπ.», πρέπει να διευκρινίσουμε ότι αυτό είναι δυνατότητα στον Υπουργό να δώσει παράταση μέχρι έξι μήνες. Δεν έχει δοθεί παράταση έξι μηνών. Θα δοθεί κατά περίπτωση, εκτιμώντας τις συνθήκες, εκείνη η παράταση που δεν θα αποτρέψει τον πολίτη να το αφήσει να τελειώσουν οι έξι μήνες, αλλά που θα του επιτρέψει να συγκεντρώσει τα δικαιολογητικά και να γίνει αυτή η δουλειά. Έχοντας, λοιπόν, την έννοια αυτή, έγινε αποδεκτή αυτή η τροπολογία χθες το βράδυ και πρέπει να πω και εγώ, κύριε Μπούρα, από τη μεριά μου ότι λαμβάνω πολύ υπ' όψιν μου τις παρατηρήσεις και τις οχλήσεις σας, γιατί φέρνετε προβλήματα του ελληνικού λαού στο Υπουργείο και εκτιμώ και τη συμβολή σας στο να λύνω προβλήματα με τις πληροφορίες που φέρνετε. Επομένως πρέπει να εξηγηθεί από το Βήμα αυτό σήμερα και να το καταλάβει ο ελληνικός λαός ότι δεν δόθηκε γενική παράταση έξι μηνών. Δόθηκε με την τροπολογία δυνατότητα στον Υπουργό, εκτιμώντας τις συνθήκες, να κάνει μέχρι έξι μήνες παράταση. Οι παρατάσεις που θα δοθούν δεν θα είναι τόσο πολύ μεγάλης διάρκειας, γιατί δεν πρέπει. Διότι υπάρχει και μία άλλη διάσταση, κύριε Μπούρα, ότι υπάρχουν συμβάσεις με τα γραφεία κτηματογράφησης που λήγουν σε συγκεκριμένο χρόνο. Επομένως μην νομίζετε ότι μπορούμε να πάρουμε και άλλη παράταση μετά το εξάμηνο. Ούτε το εξάμηνο θα το εξαντλήσουμε. Θα γίνουν οι παρατάσεις που χρειάζονται, παρακολουθώντας και τις δηλώσεις που θα γίνουν, τα ποσοστά δηλαδή δηλώσεων και των «δικαιωμάτων», παροτρύνοντας τους πολίτες, ενημερώνοντάς τους και διευκολύνοντάς τους για πολλά πράγματα. Διότι και μέχρι τώρα αυτό συμβαίνει για όποιον δεν έχει όλα τα δικαιολογητικά, καταθέτει εκείνα που έχει, παίρνει προθεσμία και καταθέτει τα υπόλοιπα. Θα συμπληρώσω, κύριε Μπούρα, μετά στη δευτερολογία μου και ό,τι άλλο λείπει. Ευχαριστώ, κύριε Πρόεδρε, για την ανοχή σας.
Ορίστε, κύριε Μπούρα, έχετε τον λόγο για τρία λεπτά.
Ευχαριστώ, κύριε Πρόεδρε. Θα ξανατονίσω ότι πράγματι από την ώρα που ανέλαβε ο κ. Δημαράς υπάρχει μία διαφορετική αντιμετώπιση στο θέμα της κτηματογράφησης. Εγώ δεν έχω εικόνα για όλη την Ελλάδα, αλλά έχω την εικόνα για αυτή την πολύ ευαίσθητη περιοχή της δυτικής Αττικής, την οποία και εκπροσωπώ. Πρέπει να του πω ότι πράγματι εγώ τουλάχιστον βρίσκομαι - να μην πω σε καθημερινή βάση - σε πάρα πολύ συχνή επαφή μαζί του και πάντα τείνει ευήκοον ους - πρέπει να το τονίσω αυτό - και ως χαρακτήρας αλλά και λόγω και της ειδικότητός του που καταλαβαίνει τα προβλήματα ως μαχόμενος μηχανικός. Μάλιστα πρέπει να πω ότι και όσες φορές βρεθήκαμε σε πάνελ αντιπαράθεσης, ποτέ δεν αντιπαρατεθήκαμε επί άλλων πραγμάτων, αλλά επί πολιτικών. Να πω και κάτι, κύριε Υπουργέ, και να μην με παρεξηγήσετε: Εγώ πρέπει να πω για τον εαυτό μου ότι από την Περιφέρεια Αττικής - γιατί τα ονόματα των Βουλευτών που διαβάσατε είναι από άλλες περιφέρειες - είμαι ο μόνος ο οποίος σας ενοχλώ για αυτό το θέμα. Ξαναλέω ότι είμαι ο μόνος και αυτό πρέπει να το πω και εγώ, γιατί πρέπει και εγώ να προβάλλω τον εαυτό μου με την καλή έννοια του όρου. Κύριε Υπουργέ, εγώ θα ξανατονίσω: Μακάρι, να τελείωνε τέλος Ιουνίου! Μακάρι! Θα το ευχόμουν και θα το ευχόταν και όλος ο κόσμος, ο οποίος δημιουργεί ουρές. Ειδικά για αυτή την περιοχή των Μεγάρων - δεν ξέρω - πρέπει να δοθεί το σύνολο του εξαμήνου και εγώ θα το έλεγα από την αρχή. Τώρα δεν ξέρω με ποιον τρόπο θα λειτουργήσετε εσείς με την υπουργική απόφαση και με ποιον τρόπο - και είναι δικαίωμά σας δηλαδή - θα αντιμετωπίσετε το θέμα των παρατάσεων. Ξανατονίζω ότι θέλω να δούμε - και εγώ θα πιέσω και το Υπουργείο Οικονομικών, αν είναι εκεί πρόβλημα, ή αν είναι μόνο δικό σας - το θέμα του κόστους. Και όσον αφορά το κόστος, δεν μπορούν για κάθε μικρό «δικαίωμα» να δίνουν 35 ευρώ. Ξέρετε ότι υπάρχουν πενήντα δικαιώματα σε φτωχούς ανθρώπους, οι οποίοι δεν έχουν τη δυνατότητα να τα πληρώσουν; Μη νομίσετε ότι αυτοί είναι πλούσιοι και έχουν περιουσίες. Τίποτα δεν μπορούν να τα κάνουν. Δεύτερον, θα πρέπει να δοθεί η δυνατότητα να μην πληρώνουν εφάπαξ, αλλά να δίνουν μία προκαταβολή και μετά να αποπληρώνουν με βάση τις δυνατότητές τους. Εγώ θα σας κάνω και μια πολύ εποικοδομητική πρόταση, κύριε Υπουργέ, και θα τη διαβάσω. Οι πολίτες δεν είναι ενημερωμένοι και αυτό είναι το πρώτο πράγμα. Βέβαια, πρέπει να πω κάτι που είπατε στην αρχή περί της εξέλιξης του Κτηματολογίου. Πέρασαν πολλές κυβερνήσεις, πολλά κόμματα. Κάθε αρχή και δύσκολη - είναι δεδομένο - και κάθε επόμενος χρόνος είναι και αυτός που βελτιώνει τα πράγματα. Αλίμονο να μη βελτιώνεται η λειτουργία! Αλλιώς ξεκίνησε, με πάρα πολύ μεγάλη δυσκολία, εγώ τα θυμάμαι. Το Κτηματολόγιο πέρασε από φάσεις και διαρκώς θα ολοκληρώνει τη δυνατότητα καλυτέρευσής του. Άρα αυτό είναι μια φυσιολογική εξέλιξη. Κύριε Υπουργέ, εγώ θα προτείνω τα γραφεία κτηματογράφησης - από την αρχή κιόλας - που εσείς επιλέγετε - όχι εσείς, το Κτηματολόγιο και είναι εργολαβίες - πρέπει να έχουν υποχρέωση κατ' αρχάς να στέλνουν στον κάθε κτηματογραφούμενο ένα σημείωμα, με το οποίο να του λένε αναλυτικά τι μπορεί και τι δεν μπορεί να κάνει. Εγώ θα σας πω ότι υπάρχουν πράγματα που δεν τα ξέρει ο κόσμος, βασανίζεται και περιμένει, ενώ μπορεί να μην… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Είναι χρήσιμα, κύριε Πρόεδρε, ακούστε. Πρώτον, τα συμβόλαια παραλαμβάνονται και χωρίς το πιστοποιητικό μεταγραφής - δεν το ξέρει ο κόσμος αυτό - με την προϋπόθεση να προσκομιστεί συμπληρωματικά κατά τη διάρκεια της κτηματογράφησης. Μπορώ δηλαδή να πάω εγώ, χωρίς να έχω πιστοποιητικό μεταγραφής και να τα καταθέσω. Δεύτερον, οι δικαστικές αποφάσεις και τα συμβόλαια που εκδίδονται μετά τη λήξη της προθεσμίας κατατίθενται εμπρόθεσμα. Δεν ξέρει, δηλαδή, ο άλλος και τρέχει γι' αυτά τα πιστοποιητικά, ενώ είναι εμπρόθεσμος και δεν το γνωρίζει, στο γραφείο κτηματογράφησης, εντός μήνα από τη μεταγραφή του στο υποθηκοφυλακείο. Είναι εμπρόθεσμος, αλλά όχι να το πάρει και να το βάλει στο συρτάρι. Τρίτον, οι διαθήκες για τις οποίες έχει οριστεί δικάσιμος, μετά τη λήξη της προθεσμίας, κατατίθενται εμπρόθεσμα στο γραφείο κτηματογράφησης, εντός ενός μήνα από τη δημοσίευση του πρακτικού. Ο κόσμος δηλαδή περιμένει να δημοσιευτεί για να πάνε όλα τα άλλα χαρτιά. Δεν είναι έτσι, αλλά δεν τα ξέρει ο κόσμος, κύριε Πρόεδρε. Τέταρτον, τα δικαιώματα οι πολίτες δύνανται να τα καταθέτουν τμηματικά. Πάω εγώ σήμερα δηλαδή, καταθέτω όσα δικαιώματα έχω και μπορώ να είμαι συνεπής, ανοίγω την καρτέλα μου - Αθανάσιος Μπούρας κ.λπ. - και μετά συμπληρωματικά έρχομαι. Πέμπτον, το ξανατονίζω, κύριε Υπουργέ. Το κόστος των 35 ευρώ είναι βαρύ για τα άλλα δικαιώματα. Δεν ξέρει μάλιστα ο κόσμος ότι στα αγροτεμάχια πληρώνει μόνο τα δύο και δεν πληρώνει τα υπόλοιπα. Είναι, όμως, βαρύ το κόστος, γιατί στην περιοχή αυτή έχουμε πολλά δικαιώματα. Όχι πολλά σε μέγεθος, πολλά σε αριθμό, που σημαίνει επί 35 ευρώ. Έκτον και είναι πολύ σημαντικό, αναφορικά με τα κληρονομοχάρτια - έτσι λέγονται αυτά στην ορολογία - πιστοποιητικό μη δημοσίευσης διαθήκης, ληξιαρχική πράξη θανάτου κ.λπ., που πρέπει να προσκομιστούν στις περιπτώσεις που δεν υπάρχει αποδοχή κληρονομιάς, είναι δυνατόν να κατατεθεί η δήλωση και χωρίς την προσκομιδή όλων των απαιτούμενων εγγράφων, υπό την προϋπόθεση να προσκομιστεί συμπληρωματικά μόλις εκδοθούν. Δεν τα ξέρει ο κόσμος αυτά και δεν μπορεί να τα μάθει. Δεν γίνεται. Πρέπει να διευκολύνουμε τον πολίτη, κύριε Υπουργέ. Και πώς τον διευκολύνουμε; Έστω και τώρα, αλλά και για όσες περιπτώσεις ανοίξετε από εδώ και πέρα ή έχετε σε εκκρεμότητα, και εγώ αυτή τη στιγμή μιλώ για τα Μέγαρα, να πάει ένα γράμμα στον κάθε πολίτη που να τον ενημερώνει ότι μπορεί να καταθέσει τα χαρτιά του με όσα ανέφερα και με τυχόν άλλα. Εγώ δεν διατείνομαι ότι τα ξέρω όλα. Εκείνο όμως που θα πω, τελειώνοντας, είναι το εξής: Και εγώ ως εκπρόσωπος της περιοχής θεωρώ θετικό το γεγονός - και ευχαριστώ ιδιαίτερα τον Υπουργό - ότι πράγματι όλα όσα αναφέρει η τροπολογία τα συζητάγαμε μαζί και λέγαμε να δοθεί αυτή η παράταση κλπ. Το ξαναλέω: Την πρωτοβουλία των νομοθετήσεων - είτε νόμων είτε αποδοχής τροπολογιών - , βεβαίως, την έχει η κυβερνητική πλειοψηφία. Εγώ, όμως, ως Βουλευτής καλοπροαίρετα της Αντιπολίτευσης θα ενδιαφέρομαι διαρκώς για την περιοχή μου και για το συγκεκριμένο θέμα το οποίο θεωρώ κομβικό για την ανάπτυξη, κομβικό για μια περιοχή που στηρίζει σημαντικά τον πρωτογενή τομέα συνολικότατα, σε όλους τους επιμέρους τομείς του. Θέλω, λοιπόν, να σας παρακαλέσω να εξαντλήσετε και το όριο της παράτασης και να δούμε μαζί τη δυνατότητα της οικονομικής πλευράς της κτηματογράφησης, για την διευκόλυνση των συμπολιτών. Με κάποιον τρόπο, έστω και τώρα, το γραφείο αυτό που έχει αναλάβει την κτηματογράφηση - δεν ξέρω ποιος - , να στείλει στα σπίτια ενημέρωση με γράμματα, με διευθύνσεις. Δεν φαντάζομαι να είναι κοστοβόρο, σε σχέση με το μεγάλο κόστος της κτηματογράφησης. Μπορεί να γίνει με αποστολή γραμμάτων ή με μοίρασμα γραπτών ανακοινώσεων σε όλες τις περιοχές, σε όλα τα σπίτια, έστω με τον τρόπο που εμείς ως πολιτευόμενοι πολλές φορές μοιράζουμε το φυλλάδιά μας και βλέπει ο πολίτης τις θέσεις μας. Αυτά νομίζω θα διευκολύνουν. Εδώ είμαστε να παρακολουθούμε τα θέματα. Εγώ θα τα παρακολουθώ και διαρκώς θα σας ενημερώνω. Κύριε Πρόεδρε, σας ευχαριστώ θερμά για την ανοχή στον χρόνο, για ένα τόσο μεγάλο θέμα για τα Μέγαρα, που ναι μεν εγώ το ανέδειξα, αλλά αναφέρεται σε όλη την Ελλάδα, είτε σε εκκρεμείς κτηματογραφήσεις είτε σε αναμενόμενες. Γιατί, είπαμε, έχουμε μεγάλη πορεία μέχρι πράγματι αυτά τα εργαλεία που λέγονται «Κτηματολόγιο», «Δασολόγιο» κ.λπ. να ολοκληρωθούν και να αποτελέσουν κλειδί ανάπτυξης της χώρας μας για το καλό όλων των Ελλήνων. Σας ευχαριστώ πάρα πολύ.
Και εγώ ευχαριστώ. Έχετε τον λόγο, κύριε Υπουργέ, για τρία λεπτά.
Θα ζητήσω κι εγώ μια σχετική ανοχή, κύριε Πρόεδρε, γιατί πραγματικά το θέμα είναι πολύ σοβαρό και είναι ευκαιρία σήμερα να ενημερωθεί ο ελληνικός λαός. Αυτό το θέμα απασχολεί τη συντριπτική πλειονότητα των Ελλήνων. Εξάλλου, θα είδατε σήμερα ότι σχεδόν όλες οι εφημερίδες μιλάνε για τη δυνατότητα που δόθηκε στον Υπουργό να δίνει παρατάσεις. Κύριε Μπούρα, και πάλι ευχαριστώ και για τη συνεργασία, θα έλεγα που έχω μαζί σας, αλλά και για τις δημιουργικές, θετικές και καλοπροαίρετες προτάσεις.
Θα σας τα δώσω και γραπτώς.
Ναι, να μου τα δώσετε. Είναι γεγονός ότι υπάρχουν ιδιαίτερες αδυναμίες και κυρίως στις αγροτικές περιοχές. Εύκολα τα πράγματα στις αστικές περιοχές, πολύ δύσκολα στις αγροτικές, γιατί δεν έχουμε τίτλους. Ένα είναι αυτό. Επίσης, πάρα πολλοί άνθρωποι δεν γνωρίζουν πού είναι τα χωράφια που έχουν κληρονομήσει. Σε άλλες περιπτώσεις είναι πολλοί οι κληρονόμοι και αδιαφορούν. Έτσι, λοιπόν, εγώ εκτιμώ ότι δεν θα έχουμε ποτέ καταγραφή 100% των «δικαιωμάτων», γιατί κάποιοι άνθρωποι αδιαφορούν, δεν θέλουν καν να τα δηλώσουν. Γι' αυτό που εγώ δεσμεύομαι, που με ενδιαφέρει και αγωνιώ μαζί με τον πολίτη, είναι στους ανθρώπους που θέλουν να δηλώσουν τις ιδιοκτησίες τους - όχι αυτοί που δεν θέλουν - να δοθεί η δυνατότητα και ο χρόνος σε πραγματικές, όμως, διαστάσεις - και όχι τη γνωστή αμέλεια των Ελλήνων της τελευταίας στιγμής - να μπορούν να δηλώσουν τις ιδιοκτησίες τους. Αυτή είναι η δική μου μέριμνα. Επειδή ξέρω τη μεγάλη σημασία του Κτηματολογίου και πέρα από τις άλλες αρμοδιότητες μου - ασχολούμαι με τις αστικές αναπλάσεις και σχεδόν έχουμε ένα έτοιμο νομοσχέδιο πολύ σημαντικό για να πρασινίσουν οι πόλεις - , ασχολούμαι ιδιαίτερα με το Κτηματολόγιο. Έχω την εντύπωση - και το λένε και οι ίδιοι άνθρωποι του Κτηματολογίου - ότι δεν έχει ασχοληθεί στο παρελθόν Υπουργός τόσο πολύ με το Κτηματολόγιο. Τακτικότατα, σχεδόν κάθε εβδομάδα, έχω κοινή συνεδρίαση με το προεδρείο, συναντήσεις, συνεργασίες με το Κτηματολόγιο. Ζω την αγωνία των Ελλήνων και προσπαθώ να λύσω ένα μεγάλο πρόβλημα, που είναι θεμέλιο για την παραγωγική ανασυγκρότηση της χώρας μας. Αυτό, λοιπόν, να το ξεκαθαρίσουμε στον ελληνικό λαό. Από την άλλη, όμως, δεν είναι και τόσο εύκολο, όπως είπα, να δίνονται οι παρατάσεις. Διότι το ελληνικό Κτηματολόγιο έχει κάνει μια συμφωνία με τους αναδόχους. Μέσα στο σύνολο των σαράντα μηνών από την έναρξη, θα πρέπει όχι μόνο να παραλάβουν τις δηλώσεις, αλλά να επεξεργαστούν τα στοιχεία και να διασταυρώσουν τα στοιχεία, όσον αφορά τους τίτλους, για να μπορέσουν να κάνουν τις προαναρτήσεις, τις αναρτήσεις, τις διορθώσεις και να τα παραδώσουν. Καταλαβαίνετε, λοιπόν, ότι δεν μπορεί να δώσουμε κι άλλες παρατάσεις, πέραν αυτών των δώδεκα συνολικά μηνών που δώσαμε. Το εξάμηνο είναι αρκετό. Και λέω ότι δεν θα δοθεί κατευθείαν ένα εξάμηνο. Θα δοθεί, εφόσον υπάρξει ανάγκη, διότι αυτό έχει κόστος. Η κάθε παράταση έχει κόστος, διότι παρατείνεται η λειτουργία αυτών των γραφείων. Δουλεύουν άνθρωποι μέσα σε αυτά τα γραφεία. Εάν ο Έλληνας πλέον πάει στο τέλος κάποιου τριμήνου, κάποιας παράτασης ή εξαμήνου ή διμήνου, ό,τι δοθεί, τα γραφεία αυτά δεν δουλεύουν. Πρέπει να απολυθούν οι άνθρωποι. Δεν υπάρχει αντικείμενο. Επομένως συνεκτιμούμε όλα τα ζητήματα με απόλυτη ευθύνη: από τη μία μεριά το συμφέρον του κράτους, από την άλλη το ότι πρέπει αυτή η διαδικασία να ολοκληρωθεί για τους Έλληνες, διότι είναι πολύ σημαντικό να δηλώσουν τις ιδιοκτησίες. Εμείς θέλουμε να δηλωθούν όλες οι ιδιοκτησίες. Δεν θέλουμε να περιέλθουν στο κράτος μετά την επταετία. Αυτό είναι κάτι που θα έχει κόστος. Και θα εξασφαλίσουμε και την ενημέρωση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Κύριε Πρόεδρε, θα χρειαστώ λίγο χρόνο ακόμη.
Κύριε Υπουργέ, θα σας διακόψω για να κάνω μία ανακοίνωση, σας παρακαλώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, σαράντα μαθητές και μαθήτριες και τρεις συνοδοί εκπαιδευτικοί από το 4ο Γυμνάσιο Βύρωνα. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Αγαπητά μας παιδιά, βλέπετε ότι υπάρχει ένας μόνο Βουλευτής, ο κ. Μπούρας και ο Υπουργός, ο κ. Δημαράς, και γίνεται συζήτηση. Εάν βρίσκονταν στην Αίθουσα τρεις, πέντε, δέκα Βουλευτές θα ήταν και τρεις, πέντε, δέκα Υπουργοί. Αυτή η διαδικασία που κάνουμε τώρα λέγεται κοινοβουλευτικός έλεγχος, κατά την οποία προσέρχονται οι Βουλευτές, όσοι θέλουν, και καλούν τους Υπουργούς και τους ρωτούν και εκείνοι απαντούν πάνω σε διάφορα θέματα της ελληνικής κοινωνίας. Αυτό λέγεται κοινοβουλευτικός έλεγχος. Η άλλη κύρια διαδικασία της Βουλής είναι το νομοθετικό έργο, όπου η Βουλή νομοθετεί, οι Υπουργοί μαζί με τους Βουλευτές, για διάφορα θέματα που απασχολούν τη χώρα. Άρα, λοιπόν, σήμερα βλέπουμε έναν Βουλευτή και έναν Υπουργό, γιατί ένας Βουλευτής ζήτησε να προσέλθει ο κύριος Υπουργός, ο κ. Δημαράς, για να απαντήσει στο ερώτημά του. Σας το εξηγώ για να μην απορείτε που βλέπετε μόνο έναν Βουλευτή. Κύριε Υπουργέ, έχετε ξανά τον λόγο για να συνεχίσετε.
Καλώς ήρθατε, αγαπητά παιδιά, στο Κοινοβούλιο. Δεν ήρθατε σε μια μέρα με πολλούς Βουλευτές και Υπουργούς. Και πάλι, όμως, θα είναι χρήσιμο να παρακολουθήσετε μια επίκαιρη ερώτηση και την απάντηση του Υπουργού. Αυτός είναι ο κοινοβουλευτικός έλεγχος, στοιχείο του δημοκρατικού πολιτεύματος και της καλής λειτουργίας του Κοινοβουλίου. Έλεγα, λοιπόν, κύριε Μπούρα, ότι υπήρξε μία αστοχία, όσον αφορά την ενημέρωση. Έγινε ένας διαγωνισμός από το Κτηματολόγιο που είχε προκηρυχθεί πριν από εμένα, ο οποίος απέβη άγονος, γιατί ήταν λίγες οι εταιρείες σε αυτό το επίπεδο. Από εκεί πέρα, με πολύ λίγα μέσα προχωράει το Κτηματολόγιο - και θα προχωρήσει - σε μία ενημέρωση. Έχει βγάλει αυτά τα ενημερωτικά έντυπα που υπάρχουν σε όλα τα γραφεία. Είναι σωστές οι προτάσεις σας ότι πρέπει να βρεθεί ένας τρόπος να ενημερωθεί κάθε πολίτης. Αυτά τα έντυπα, όμως, υπάρχουν και είναι αναλυτικά για τις υποχρεώσεις, τα στάδια των πολιτών κ.λπ.. Τα έντυπα αυτά υπάρχουν σε όλα τα γραφεία. Έχω ζητήσει από το Κτηματολόγιο, το προεδρείο, πρώτον, να βγει μία αναλυτική εγκύκλιος προς όλους τους αναδόχους για τη διαδικασία και να φτάσει στους πολίτες. Θα ορίζεται τι δεχόμαστε με τις δηλώσεις, τι μπορούν να πάρουμε, όσον αφορά τα δικαιολογητικά, μετά την κατάθεση των δηλώσεων ιδιοκτησίας και «δικαιωμάτων». Επίσης, πρέπει να υπάρξει και μια πιο αναλυτική ενημέρωση σαν αυτή που ζητάτε και πιο αναλυτική και από αυτή που υπάρχει σε αυτά τα έντυπα που έχουν βγει, η οποία θα φτάσει στους πολίτες. Επίσης, θα υπάρξει και μια καμπάνια για αυτό. Επαναλαμβάνω, όμως, κάτι για να μην γίνει καμμία παρεξήγηση: Με τη χθεσινή τροπολογία του νόμου δεν δόθηκε εξάμηνη παράταση. Οι παρατάσεις που θα δοθούν θα δοθούν με υπουργικές αποφάσεις δικές μου. Θα έχουμε την πρώτη απόφαση για τα Δωδεκάνησα κ.λπ., η οποία λήγει. Στη δική σας περιοχή, όπως και σε πολλές άλλες περιοχές, όπως στην Αιτωλοακαρνανία, η παράταση λήγει στις 10 Ιουνίου. Θα γίνει το ίδιο κι εκεί, συνεκτιμώντας όλα τα ζητήματα. Διότι, όπως σας είπα, οι παρατάσεις έχουν κόστος και δεν θέλουμε να φτάσει ο Έλληνας πάλι να τρέχει τελευταία στιγμή. Διότι πλέον άλλη παράταση λόγω των συμβάσεων από αναδόχους δεν θα μπορεί να δοθεί. Και μετά θα υπάρχουν δυσκολίες για τους ιδιοκτήτες, να πάνε να διεκδικήσουν πλέον την ιδιοκτησία τους μέσα στα δικαστήρια. Υπάρχει πολύ μεγάλο κόστος. Και αν περάσει και αυτή η διαδικασία των δικαστηρίων, πλέον χάνουν την ιδιοκτησία τους. Θα λέγαμε, δηλαδή, εκείνο που λεγόταν την εποχή του Τρίτση: «Δηλώστε το για να το σώσετε». Και εμείς θέλουμε να δηλώσουν τις ιδιοκτησίες και να τις ενεργοποιήσουν, γιατί μας νοιάζει η αύξηση κυρίως της αγροτικής παραγωγής αλλά και η καταχώρηση όλων ιδιοκτησιών των Ελλήνων. Σας ευχαριστώ πάρα πολύ και για την ερώτηση. Ευχαριστώ, κύριε Πρόεδρε, κι εσάς για την ανοχή σας.
Κύριε Πρόεδρε, θα ήθελα καταθέσω κάτι. Είναι τα έξι σημεία που ανέφερα και έχουν πρακτικότητα. Να πω και κάτι, κύριε Υπουργέ, θα με συγχωρήσετε. Όταν βλέπει πολύπλοκα φυλλάδια και πολυσέλιδα, δεν τα διαβάζει ο κόσμος. Ο κόσμος θέλει «ένα - δύο - τρία». Ένα απλό χαρτί αν έπαιρνε, θα το διάβαζε. Κι εγώ θα σας το δώσω μαζί με τις υπόλοιπες διαδικασίες που κάνετε, να το κάνετε και αυτό πράξη. Επαναλαμβάνω ότι πρέπει να είναι απλό.
Καταθέστε το έγγραφο, γιατί τριτολογία δεν προβλέπεται από τον Κανονισμό.
Θα το καταθέσω στα Πρακτικά, αν και το ανέφερα. Απλώς είναι γραμμένα, δεν είναι κάτι παραπάνω. Είναι όσα είπα στη δευτερολογία μου, αλλά εδώ είναι και γραμμένα για να διευκολυνθεί ο Υπουργός, ο οποίος είναι ο εκτελεστής και τον ευχαριστώ. [[Στο σημείο αυτό ο Βουλευτής κ. Αθανάσιος Μπούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ κι εσάς.
Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 10.56΄ λύεται η συνεδρίαση για την προσεχή Δευτέρα 20 Μαΐου 2019 και ώρα 12.00΄, με αντικείμενο εργασιών του Σώματος: Ειδική Συνεδρίαση της Ολομέλειας της Βουλής για την Ημέρα Μνήμης της Γενοκτονίας των Ελλήνων του Πόντου, σύμφωνα με την ειδική ημερήσια διάταξη.